ข้าวหมูแดง ปฐมเลิศรส (เจ้าเก่าซอยรางน้ำ) เค้าว่าเป็นหนึ่งในตำนานร้านข้าวหมูแดงหมูกรอบรสชาติขั้นเทพอีกร้านหนึ่งในกรุงเทพ รู้แบบนี้ก็ต้องมาลองชิมกันหน่อย เมนูในร้านก็ไม่มีมากมายอะไร แค่ข้าวหมูแดงกับกระเพาะปลา แต่เมื่อร้านมีของอร่อย ก็ไม่จำเป็นต้องมีเมนูหลากหลาย เพราะจะมีลูกค้ามาอุดหนุนอย่างหนาแน่นอยู่แล้ว ตัวร้านเป็นแค่เพิงที่มีตู้อาหารตั้งอยู่ด้านหน้าด้านหลังวางโต๊ะเก้าอี้อยู่บนทางเท้าข้างตึกแถวในซอยแคบๆติดซอยรางน้ำฝั่งใกล้ถนนราชปรารภ ร้านเปิดตั้งแต่เช้าถึงบ่ายก็ปิด ช่วงพักเที่ยงจะมีลูกค้าเยอะ หลีกเลี่ยงได้ก็ดีนะ

มาถึงทั้งที ก็ต้องประเดิมด้วยข้าวหมูแดงหมูกรอบกุนเชียงและไข่ต้มแบบพิเศษ 50฿ บอกเจ๊ให้ราดน้ำมาแบบท่วมๆเลย ถ้ายังไม่อิ่มก็ตามด้วยกระเพาะปลา 40฿ หมูแดงหมูกรอบกุนเชียงไข่ต้มรสชาติธรรมดา น้ำราดหมูแดงรสชาติออกหวานเล็กน้อยรสชาติไม่ได้จัดจ้านเท่าไหร่ กระเพาะปลารสชาติกลมกล่อมดีมีปีกไก่บนมาให้หนึ่งชิ้น หน่อไม้หั่นตามยาวชิ้นใหญ่ แต่ไม่มีไข่ นํ้ากระเพาะปลาไม่ได้เหนียวข้นสักเท่าไร แต่รสชาติกลมกล่อมดี

บรรยากาศในร้านเป็นแบบข้างถนน มาช่วงกลางวันอากาศค่อนข้างร้อนอบอ้าว แม้จะมีร่มคอยกันแดดให้ก็ตาม พนักงานคอยต้อนรับบริการดี อาหารรสชาติใช้ได้ รอไม่นาน ราคาเบากระเป๋า ร้านไม่มีที่จอดรถ ถ้าขับรถมาอาจต้องไปจอดที่โรงแรม Pullman แล้วเดินมา แต่สะดวกที่สุดน่าจะมาใช้รถไฟฟ้า BTS มาลงสถานีอนุสาวรีย์ชัยแล้วเดินเข้าซอยรางน้ำมา ระยะทางก็พอได้เหงื่อกันละครับ